In nomine sanctæ et individuæ Trinitatis. Ego Philippus, gratia Dei Francorum rex, notum fieri volumus fidelibus sanctæ matris ecclesiæ tam præsentibus quam futuris quod fratres, videlicet monachi ecclesiæ beatorum martyrum Gervasii et Protasii, que sita est non longe foris muros Aurelianæ civitatis ad orientalem plagam, adiere præsentiam nostram humiliter obsecrantes ut præfatæ ecclesiæ supra nominatorum martyrum et cunctis monachis Deo ibidem servientibus, exactiones nostri juris soli Floriacensis, prædii videlicet beati Benedicti, cum domo quadam quæ sita est prope forum hujus nostræ Aurelianæ civitatis, pro incolumitate nostri regni ac nostris prædecessoribus, caritatis ac religionis amore, concederemus. Quorum justæ quidem ac piæ petitioni, astantibus personis de palatio nostro quorum nomina subtitulantur, annuimus, præcipiendo etiam firmamus et firmando precipimus, ne nos ac nostri successores, vel noster quisquam ministerialis aut nostrorum successorum, præfectus vel vicarius vel auceps, seu quisquam de venatoribus aut cujuslibet ministerii fuerit nostri vel ministrorum nostrorum alicujus, aliquid consuetudinis vel exactionis in terra supradicta et ab ipsius terræ habitatoribus necnon et in præfata domo ulterius requirat aut exigat. Et ut hæc largitio nostra in sæcula firma permaneat et hoc donum nostrum supra nominatorum martyrum servitores monachi ab omni exactione quietum et absolutum in perpetuum possideant, memoriale istud inde fieri propriaque manu nostra signatum, nostri nominis caractere et sigillo nostro præcepimus sanciri. S. Adam, dapiferi. S. Waleranni, camerarii. S. Adam, constabularii. S. Hervei, buticularii (Monogramma). Actum Aurelianis, anno incarnati Verbi millesimo septuagesimo octavo, anno regni Philippi Francorum regis decimo octavo. Gislebertus ad vicem Rogerii cancellarii relegendo subscripsi. S. Sancionis, sancti Aniani decani. S. Gofredi, cantoris sancti Aniani. S. Theoderici. S. Waleranni, camerarii. S. Sancionis, Piverensis præpositi. S. Alberti, præpositi et majoris. S. Adæ, dapiferi sanctæ Crucis. S. Fulcherii. S. Arriani, canonici sanctæ Crucis. S. Stephani Bonarum manuum. S. Hugonis de Meleduno. S. Landrici. S. Vuidonis Silvanectensis. S. Stefani. S. Walteri de Pontio. S. Adirici, coci. S. Radulphi filii Lancilini. S. Hugonis filii nonnæ. S. Vuillelmi. S. Warini.